ইসলাম স্বাধীনতাকে মানুষের জন্মগত অধিকার বলে মনে করে। ইসলাম সকল মানুষকে আল্লাহর বান্দা বলে মনে করে। আল্লাহর বান্দা হিসেবে সকলে সমান ও স্বাধীন। তাই মানুষ অন্যকে নিজের বান্দা বা দাসে পরিণত করতে পারে না। তবে ইসলামে চিন্তা ও বিশ্বাসের স্বাধীনতার মধ্যে পার্থক্য করা হয়েছে। ইসলাম চিন্তার স্বাধীনতায় বিশ্বাসী, কিন্তু যে কোন কিছু বিশ্বাসের স্বাধীনতায় বিশ্বাসী নয়। কারণ মানুষ যুক্তি-প্রমাণের ভিত্তিতে চিন্তা করে থাকে; সে তার চিন্তাশক্তির মাধ্যমে সঠিক সিদ্ধান্তে পৌঁছতে সক্ষম। তাই কোরআন অসংখ্যবার মানুষকে চিন্তা ও বুদ্ধিবৃত্তির দিকে আহবান জানিয়েছে। যেমন পবিত্র কোরআনে বলা হয়েছে, ‘তোমরা কি চিন্তাশক্তিকে প্রয়োগ কর না? অন্যত্র বলা হয়েছে : তারা কি গভীর চিন্তা করে না? কোরআন বুদ্ধিবৃত্তির মানদণ্ডে অগ্রহণযোগ্য হওয়ার কারণে পূর্ববর্তীদের অনেক বিশ্বাসকে সমালোচনা করেছে; সে সকল বিশ্বাসের সঠিক কোন চিন্তাগত ভিত্তি নেই; বরং অন্ধ অনুকরণের ফলশ্রুতিতে অগ্রহণযোগ্য হয়েছে। ইসলাম একে অকল্যাণকর মনে করেছে। ভিত্তিহীন চিন্তা হতে উৎসারিত মূল্যবোধশূন্য বিশ্বাসসমূহ মানুষকে উদ্দেশ্যহীন অনর্থক কর্মে লিপ্ত করে যা মানবতার অবমাননা ছাড়া কিছু নয়। তাই ইসলাম অযৌক্তিক বিশ্বাস গ্রহণের ক্ষেত্রে মানুষকে স্বাধীনতা দেয়নি।